Μελέτη του αυχενικού συνδρόμου στον ενεργό πληθυσμό που προσέρχεται σε χώρους πρωτοβάθμιας φροντίδας υγείας
Authors: Πεταλά Ευγενία 
Published: September 2021

Εισαγωγή: Βασικός στόχος της διδακτορικής διατριβής είναι να υπολογιστεί ο επιπολασμός της αυχεναλγίας και να βρεθούν οι συσχετίσεις της με ορισμένους δημογραφικούς παράγοντες, με τις συνήθειες του πληθυσμού και με ορισμένες παραμέτρους της φυσιολογίας. Άλλος σκοπός της μελέτης είναι να βρεθούν οι πιο αξιόπιστες μέθοδοι αξιολόγησης του πόνου στην περιοχή του αυχένα οι οποίες να μπορούν να εφαρμοστούν σε πρωτοβάθμιο επίπεδο και να δώσουν νέα οπτική στην αξιολόγηση του πόνου. Μεθοδολογία: Πρόκειται για μελέτη χρονικής στιγμής. Το δείγμα αποτελείται από 440 άτομα ηλικίας 20-60 ετών που επιλέχθηκαν με τυχαιοποιημένο τρόπο από όλα τα Κέντρα Υγείας του Νομού Θεσσαλονίκης. Το δείγμα χωρίστηκε σε δύο ομάδες, σε αυτούς που έπασχαν και αυτούς που δεν έπασχαν από αυχεναλγία Σε αυτά τα άτομα διανεμήθηκε ένα ερωτηματολόγιο και εφαρμόστηκε ένα αλγόμετρο το οποίο μετρούσε τον ουδό του πόνου. Παράλληλα χρησιμοποιήθηκε μία συσκευή χειρός (ρολόι/ smartphone) που υπολόγιζε την καρδιακή συχνότητα και την υγρασία του δέρματος. Αποτελέσματα: Το 38.6% του δείγματος έπασχε από αυχεναλγία. Από τα άτομα που εξετάστηκαν και δήλωναν ότι έπασχαν από αυχεναλγία μόνο το 21% έπασχε από αληθινή αυχεναλγία, ενώ το 25.9% παρουσίαζε πόνο και βάρος/κούραση στην περιοχή του αυχένα. Τα υπόλοιπο 51% των πασχόντων παρουσίαζε τοπικά στην αυχενική περιοχή κόπωση και βάρος. Οι παράγοντες που παρουσίαζαν στατιστικά σημαντική σχέση με την αυχεναλγία ήταν το θήλυ φύλο (p<0.001), η ηλικία άνω των 40 ετών (p=0.007), ο έγγαμος βίος (p=0.042), το κάπνισμα (p=0.034), η έλλειψη φυσικής άσκησης (p=0.01) και το ψυχικό στρες (p<0.001). Επίσης η αυχεναλγία φάνηκε να σχετίζεται με τον ουδό του πόνου μετρήσεις του αλγομέτρου (p<0.001). Συγκεκριμένα, στην ομάδα που έπασχε από αυχεναλγία ο ουδός του πόνου (PPT) ήταν χαμηλότερη σε σχέση με την ομάδα που δεν έπασχε από αυχεναλγία. Οι παράγοντες οι οποίοι δεν παρουσίασαν στατιστικά σημαντική σχέση ήταν η βαρύτητα της εργασίας (p=0.369), η χρήση ηλεκτρονικού υπολογιστή (p=0.07), το επίπεδο εκπαίδευσης (p=0.274), η κατανάλωση αιθανόλης (p=0.748), ο μεσημεριανός ύπνος (p=0.913), η κατάθλιψη (p=0.086), η καρδιακή συχνότητα (p=0.216) και η υγρασία του δέρματος (p=0.141). Eπίσης δε βρέθηκε στατιστικά σημαντική σχέση ανάμεσα στην κλίμακα NRS και στον ουδό του πόνου (p=0.947). Η πλειοψηφία των ατόμων που συμμετείχαν στην μελέτη παρουσίαζε ήπια ανικανότητα στις καθημερινές λειτουργίες εξαιτίας της αυχεναλγίας (56.7%). Από το δείγμα σχεδόν οι μισοί δεν ζήτησαν ιατρική βοήθεια για να αντιμετωπίσουν την αυχεναλγία (48%) και φάνηκε να μη γνωρίζουν εάν μπορεί ο γενικός ιατρός να διαχειριστεί το συγκεκριμένο πρόβλημα (44.1%). Συμπεράσματα: Η αυχεναλγία συχνά συγχέεται με το βάρος και την κούραση τοπικά στην περιοχή του αυχένα. Τα ερωτηματολόγια NDI και HADS φάνηκε ότι μπορούν να εφαρμοστούν με ευκολία σε πρωτοβάθμιο επίπεδο σε άτομα που πάσχουν από αυχεναλγία καθώς αποτελούν αξιόπιστα εργαλεία αξιολόγησης της ανικανότητας και της ψυχικής υγείας αντίστοιχα . Η αλγομετρία ξεχώρισε για τον αντικειμενικότητά της, την υψηλή εγκυρότητα και την αξιοπιστία της ως μέθοδος αξιολόγησης της αυχεναλγίας . Το αλγόμετρο φάνηκε ότι είναι μία απλή συσκευή στη χρήση της με την προϋπόθεση ότι εφαρμόζεται από εξεταστή που διαθέτει εμπειρία. Οι παραπάνω μέθοδοι ίσως βοηθήσουν στο μέλλον σε μία πιο ολοκληρωμένη και αντικειμενική αξιολόγηση των ατόμων που πάσχουν από αυχεναλγία, συμπληρώνοντας την τυπική κλινική εξέταση. Αναγκαίο όμως είναι να γίνουν περισσότερες μελέτες σε αυτόν τον τομέα.